ગીતા અને ડૉ.દેસાઈને કહ્યું કે મારે ઍન્જિયોપ્લાસ્ટીની જરૂર નથી. મેં તેમને સમજાવ્યું પણ તેઓ માને જ નહીં. મને કહે કે ડૉ. મેથ્યુઝ કહે છે કે ભવિષ્યમાં હાર્ટએટેક આવી શકે છે. મારી વાત માની નહીં એટલે મેં બીજું બહાનું કાઢ્યું કે મારી પાસે પૈસા નથી. મારી પાસે ચાર લાખ રૂપિયા નથી. મારો મેડિક્લેઈમ બે લાખનો હતો અને મેં કહ્યું કે મારી પાસે બે લાખ રૂપિયા નથી. મારી વાત પણ કોણ માને ? મારા ભાઈએ કહ્યું કે, પૈસાની ચિંતા નથી. ગીતા કહે મારાં…. અને ઍન્જિયોપ્લાસ્ટી કરાવ્યા વિના મારો છૂટકો જ ન હતો. જાંઘમાં અને હૃદયમાં કૅથેટર સાથે કૅથ લૅબની બહાર સૂતેલો દર્દી હોય, ડૉ. મેથ્યુઝ જેવો નિષ્ણાત હોય એ જ્યારે વાત કરતો હોય ત્યારે મારી વાત કોણ માને ? તણાવના એ વાતાવરણ વચ્ચે પૈસાનો વિચાર સગાંઓ કેવી રીતે કરે ? અને એ નિષ્ણાત તબીબો, આ જ માનસિક નબળાઈઓનો અને વાતાવરણનો લાભ લે છે એવું કોઈ માને તો હું તેઓને દોષ નહીં આપું.